#

# Informācija darbuzņēmējiem, veicot darbus AS "Latvenergo" objektos

AS "Latvenergo" ir viens no videi draudzīgākajiem un drošākajiem energouzņēmumiem Eiropā. Droša darba vide ir mūsu uzņēmuma pamatdarbības neatņemama sastāvdaļa.

Uzsākot darbu kā mūsu darbuzņēmējs, arī Jūs esat atbildīgi par vides, darba aizsardzības un ugunsdrošības prasību ievērošanu uzņēmumā. Visiem veicamajiem darbiem ir jānotiek saskaņā ar Latvijas Republikas normatīvajos aktos noteiktām vides, darba aizsardzības un ugunsdrošības prasībām, kā arī AS "Latvenergo" prasībām konkrēto darbu veikšanā, ja tādas ir noteiktas. Jūsu kvalifikācijai ir jābūt atbilstošai veicamajam darbam.

Visu jautājumu risināšana tiek organizēta ar līgumos norādīto AS "Latvenergo" kontaktpersonu starpniecību.

Par normatīvu noteikto prasību neievērošanu vainīgie darbinieki var tikt saukti pie atbildības saskaņā ar spēkā esošajām Latvijas Republikas tiesību normām.

**Vadības sistēmas:**

AS "Latvenergo" ir ieviestas un tiek uzturētas Vadības sistēmas, kas sevī ietver Vides pārvaldības sistēmu atbilstoši standartam LVS ISO 14001 "Vides pārvaldības sistēmas. Prasības vadlīniju pielietošanā", Arodveselības un darba drošības pārvaldības sistēmu atbilstoši standartam ISO 45001 "Arodveselības un darba drošības pārvaldības sistēmas. Prasības un lietošanas norādījumi " un Energopārvaldības sistēmu atbilstoši standartam LVS ISO 50001 "Energopārvaldības sistēmas–Prasības un lietošanas norādījumi".

Ražošanas virziena struktūrvienībās un Inspekcijas un darba aizsardzības funkcijas ietvaros izveidotai kompetentai institūcijai papildus ir ieviesta un tiek uzturēta Kvalitātes vadības sistēma atbilstoši standartam LVS ISO 9001 "Kvalitātes pārvaldības sistēmas. Prasības".

Ar AS "Latvenergo" Projektu vadības, Vides, Energopārvaldības un Darba aizsardzības politikām un Ražošanas virziena Kvalitātes politikas pamatprincipiem var iepazīties TEC-1, TEC-2, Rīgas HES, Ķeguma HES un Pļaviņu HES informācijas stendos vai AS "Latvenergo"mājas lapā.

**Energoefektivitāte:**

Ikdienā veicot darbus ir jāievēro sekojošie pamatprincipi:

* *Pēc iespējas jāievēro ēku un telpu rekomendējamie mikroklimata parametri;*
* *Jāseko līdzi, lai ēkās, telpās un teritorijās bez nepieciešamības netiktu turēts ieslēgts apgaismojums;*
* *Jebkura tipa instrumenti un tehnika, kas izmanto dažāda veida enerģijas ir jāuztur darba kārtībā un pēc iespējas jāseko līdzi šo instrumentu efektīvai izmantošanai, netērējot nelietderīgi enerģiju.*
* *Jāizmanto tie darba paņēmieni un jāplāno darbu organizācija tā, lai pēc iespējas tiktu taupīta enerģija.*

**Vides aizsardzība**:

Veicot darbus AS „Latvenergo” objektos ir būtiski ievērot vides aizsardzības normatīvo aktu prasības un neradīt negatīvu ietekmi uz vidi :

* *uzglabāt ķīmiskās vielas un maisījumus tiem paredzētā iepakojumā, nodrošināt atbilstošu marķējumu un drošības datu lapu pieejamību;*
* *nepieļaut ķīmisko vielu un maisījumu emisiju vidē (augsnē, gruntī, gruntsūdeņos, atklātās ūdenstilpēs);*
* *apkārtējās vides piesārņojuma (ķīmisko vielu/maisījumu noplūde vidē, konstatēts augsnes/grunts piesārņojums u.c.) gadījumā nekavējoties ziņot tiešajam vadītājam;*
* *dalīti vākt sadzīves, bīstamos un ražošanas atkritumus, uzglabāt atkritumus tam speciāli paredzētā vietā, izturīgā un drošā tarā, nodrošināt konteineru marķēšanu un nodot atkritumus organizācijām, kurām ir atļaujas attiecīgo atkritumu veidu apsaimniekošanai. Bez iepriekšējās saskaņošanas neizmantot AS „Latvenergo” vai citiem darbuzņēmējiem piederošus bīstamo vai ražošanas atkritumu konteinerus;*
* *izmantot iekārtas un tehnoloģijas, kas nerada paaugstinātu troksni vai cita veida (putekļu u.c) piesārņojumu vidē:*
* *nepieļaut palielinātu ūdens resursu patēriņu un neattīrītu notekūdeņu nokļūšanu vidē vai neatbilstoša sastāva notekūdeņu novadīšanu kanalizācijas sistēmā*

Ja notikusi kīmisko vielu vai ķīmisko maisījumu noplūde apkārtējā vidē, nekavējoties ziņot tiešajam vadītājam.

**Darba aizsardzība un darba vides riski:**

Pirms darbu uzsākšanas AS "Latvenergo" objektos darbuzņēmēju nodarbinātie saņem instruktāžu darba aizsardzībā.

Darbuzņēmēju atbildībā ir veikt darba vides risku novērtējumu konkrētās darba vietās un par konstatētajiem riskiem informēt savus darbiniekus un apakšuzņēmējus, kā arī nodrošināt kvalificētus un atbilstoši apmācītus darbiniekus konkrētu darbu veikšanā.

AS "Latvenergo" valdījumā esošajos objektos vai teritorijās sastopamie darba vides riska faktori:

* *fizikālie faktori (apkārtējās vides apstākļi,* *apgaismojums, strāvas iedarbība, elektromagnētiskais starojums, troksnis u.c. );*
* *fiziskie faktori (ilgstoša atrašanās piespiedu stāvoklī, lokāls muskuļu sasprindzinājums, smagumu celšana /pārvietošana u.c. );*
* *bioloģiskie faktori (ērču un citu insektu kodumi, dzīvnieku kodumi, dzīvnieku pārnēsātās slimības, dažādi vīrusi u.c.);*
* *ķīmiskie faktori (dažādu ķīmisko vielu un produktu, putekļu, azbesta putekļu, aerosolu, dzinēju izplūdes gāzu u.c. vielu toksiska iedarbība u.c.);*
* *traumatiskie faktori (neatbilstošs konstrukciju tehniskais stāvoklis, asumi, nelīdzenas virsmas, pakrišana, paklupšana, atsišanās, krītoši priekšmeti, kritiens no augstuma, neatbilstošs aprīkojums vai tā neatbilstoša lietošana, kustībā esošie mehānismi, apbēršanas vai nogruvuma iespēja darba vietā, apdedzināšanās, applaucēšanās iespēja darba vietā, appludināšanas iespēja darba vietā, noslīkšanas iespēja darba vietā, sprādzienbīstama vide u.c. );*
* *psihoemocionālie faktori (stress darbā, nogurums, saspringti darba termiņi, konfliktsituācijas, nepilnības darbu organizācijā);*

*u.c., kas var pastāvēt konkrētā darba vietā.*

Lai samazinātu vai novērstu darba vides riskus Darbuzņēmējam vai viņu nolīgtiem apakšuzņēmējiem ir:

* *Jāidentificē konkrētie darba vides riski pirms darbu uzsākšanas;*
* *Jāveic visi nepieciešamie organizatoriskie un tehniskie pasākumi, kas samazina vai novērš riskus konkrētā darba vietā;*
* *Jāievēro ārējo normatīvo aktu un darba aizsardzības instrukciju noteiktās prasības;*
* *Jāievēro iekārtu izgatavotāju ekspluatācijas vai lietotāju instrukcijas;*
* *Obligāti jālieto darba devēja izsniegtie individuālie aizsardzības līdzekļi (IAL);*
* *Jāievēro objektos izvietotās brīdinājuma zīmes un drošības zīmes darba vietā.*

 *Pārvietojoties uzņēmuma objektā vai teritorijās, ir jāņem vērā konkrēto meteoroloģisko laika apstākļu ietekme, pārvietošanās maršrutā esošo klājumu tehniskais stāvoklis, kā arī nedrīkst veikt darbības, kas var apdraudēt savu un citu darbinieku drošību.*

**Ugunsdrošība un rīcība ārkārtas situācijās:**

Pirms darbu uzsākšanas AS "Latvenergo" valdījumā esošajos objektos darbuzņēmēju nodarbinātie tiek instruēti ugunsdrošībā, informēti par ugunsdrošības pasākumiem, ugunsdzēsības līdzekļiem un evakuācijas ceļiem.

Lai samazinātu vai novērstu ugunsdrošības riskus ir jāievēro:

* *konkrētā objekta ugunsdrošības instrukcijas noteiktās prasības;*
* *ugunsbīstamo darbu veikšanas nosacījumi;*
* *objektos izvietotās drošības zīmes.*

 Ārkārtējas situācijas gadījumos (avārija, ugunsgrēks vai cita ārkārtas situācija), katram strādājošajam AS "Latvenergo" objektos, ir pienākums parūpēties par savu un tuvumā esošu cilvēku drošību un nekavējoties informēt attiecīgā objekta atbildīgā dienesta darbinieku un turpmāk rīkoties saskaņā ar viņa norādījumiem.

 Dzirdot kopējās izziņošanas sistēmas trauksmes signālu vai brīdinājumu, darbuzņēmējam jārīkojas saskaņā ar izziņošanas sistēmas norādījumiem.

 Ja noticis nelaimes gadījums, darbu nekavējoties pārtraukt, cietušajam sniegt pirmo palīdzību (ja nepieciešams izsaukt neatliekamo medicīnisko palīdzību pa tālruni 112), paziņot par to tiešajam vadītājam. Darbuzņēmēja darbu vadītājam par nelaimes gadījumu jāinformē attiecīgā AS "Latvenergo" kontaktpersona.

***Par vides, darba aizsardzības vai ugunsdrošības jautājumiem AS "Latvenergo" objektos vērsieties pie vides un darba aizsardzības speciālista pa telefonu , 25495190 vai e-pastu*** darba.aizsardziba@latvenergo.lv.

**Caurlaižu režīms:**

Objektu teritorijas var būt nožogotas vai aprīkotas ar barjerām, nožogotās teritorijas pa visu perimetru ir aprīkotas ar apsardzes signalizāciju un video novērošanas kamerām.

Darbuzņēmēju iebraukšanu - izbraukšanu un ieeju – izeju ražošanas objektu teritorijās (t.sk. ārpus noteiktā darba laikā) nodrošina objektā strādājošie atbildīgie darbinieki saskaņā ar AS "Latvenergo" caurlaižu režīma noteikumiem. Brīvdienās un svētku dienās darbuzņēmēju iekļūšana attiecīgajos objektos atļauta pēc darbuzņēmēja atsevišķa rakstiska pieprasījuma par katru konkrētu gadījumu.

**Ja darbuzņēmēja darbības rezultātā tiek pārkāpti noteikumi, kas rada draudus personāla veselībai vai dzīvībai, pastāv potenciāls vides apdraudējums, vai iespēja ciest materiālos zaudējumus, AS "Latvenergo" atbildīgie darbinieki ir tiesīgi apturēt darbu izpildi, sastādot pārbaudes protokolu.**